Broj: 711-I-473-P-1-19/20-10-11

Zagreb, 7. veljače 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Josipa Aladrovića, ministra rada i mirovinskog sustava**,na 77. sjednici, održanoj 7. veljače 2020.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenog 11. svibnja 2017.g. povodom stupanja na dužnost ravnatelja Hrvatskog zavoda za mirovinsko osiguranje, s imovinom utvrđenom u postupku provjere na temelju pribavljenih podataka od nadležnih državnih tijela, u dijelu podataka o pokretninama koje se upisuju u javni registar, a do kojeg nesklada je došlo uslijed propusta dužnosnika da podnese izvješće o imovinskom stanju dužnosnika povodom bitne promjene na imovini istekom 2018.g., dužnosnik Josip Aladrović, ministar rada i mirovinskog sustava, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Josipu Aladroviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 2 mjeseca, a izvršit će se u 2 jednaka uzastopna mjesečna obroka, svaki u pojedinačnom iznosu od 1.000,00 kn.**

Obrazloženje

Povjerenstvo je na 49. sjednici, održanoj dana 10. svibnja 2019.g pokrenulo postupak za odlučivanje o sukobu interesa protiv dužnosnika Josipa Aladrovića, tada ravnatelja Hrvatskog zavoda za mirovinsko osiguranje, zbog mogućeg kršenja odredbi iz članka 8. i 9. ZSSI-a, koje proizlazi iz propusta podnošenja izvješća o imovinskom stanju dužnosnika povodom bitnih promjena na imovini istekom 2018.g., kao nesklada između prijavljene imovine iz izvješća o imovinskom stanju dužnosnika podnesenog 11. svibnja 2017.g. povodom stupanja na dužnost i stanja imovine kako proizlazi iz podataka pribavljenih od nadležnih državnih tijela, u dijelu podataka o pokretninama koje se upisuju u javni registar.

Dužnosnik se na Odluku o pokretanju predmetnog postupka očitovao pisanim očitovanjem koje je dostavljeno Povjerenstvu 26. lipnja 2019.g. i zaprimljeno pod brojem: 711-U-2442-P-1/19-09-2. U očitovanju dužnosnik u bitnom navodi kako su podaci navedeni u Izvješću o imovinskom stanju dužnosnika koje je podnio 11. svibnja 2017.g. povodom stupanja na dužnost ravnatelja HZMO-a odgovarali pravom stanju stvari u vrijeme podnošenja tog izvješća. Naime, tada je dužnosnikova supruga doista u vlasništvu imala osobni automobil marke/tip Hyundai i30 (godina proizvodnje 2012.g.). Navedeni automobil prodan je u veljači 2018.g., a u istom mjesecu kupljen je automobil SMART FORTWO (godina proizvodnje 2015.g.). Dužnosnik navodi da s obzirom da je navedeni automobil bio u vlasništvu njegove supruge dužnosnik je previdio obvezu prijave promjene imovinskog stanja Povjerenstvu. Dužnosniku nije bila namjera zatajiti navedenu promjenu i krivo pokazati njegovo imovinsko stanje već se radi o nenamjernom propustu koji je ispravio odmah po zaprimanju Zaključka Povjerenstva od 14. ožujka 2019.g. te izvršio promjenu podataka u Imovinskoj kartici. Dužnosnik u konačnici navodi kako nije došlo do bitne promjene njegovog imovinskog stanja, odnosno imovinskog stanja njegove obitelji te da se nije radilo o namjeri već o propustu koji je odmah po zaprimanju Zaključka Povjerenstva ispravio, predlaže da Povjerenstvo obustavi predmetni postupak.

Člankom 3. stavkom 1. podstavkom 30. ZSSI-a, prilikom donošenja odluke o pokretanju postupka, bilo je propisano je da su ravnatelj i pomoćnici ravnatelja Hrvatskog zavoda za mirovinsko osiguranje dužnosnici u smislu navedenog Zakona. Podstavkom 4. istog članka propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Uvidom u Registar dužnosnika utvrđeno je da je dužnosnik Josip Aladrović obnašao dužnost ravnatelja Hrvatskog zavoda za mirovinsko osiguranje u razdoblju od 13. travnja 2017.g. do 18. srpnja 2019.g. te da od 19. srpnja 2019.g. obnaša dužnost ministra rada i mirovinskog sustava. Stoga je i Josip Aladrović, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo je 4. srpnja 2018.g. zaprimilo prijavu u kojoj se u bitnom navodi kako dužnosnik Josip Aladrović nije Povjerenstvu prijavio promjenu na svojoj imovini koja se odnosi na promjenu osobnog vozila u 2018.g.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u dostavljena Izvješća o imovinskom stanju dužnosnika te je utvrdilo kako je dužnosnik Josip Aladrović Povjerenstvu dana 11. svibnja 2017.g. podnio Izvješće o imovinskom stanju dužnosnika povodom stupanja na dužnost ravnatelja HZMO-a. U navedenom Izvješću, dužnosnik je u rubrici „Podaci o pokretninama koje se upisuju u javni registar“ naveo kako njegova supruga ima u vlasništvu osobni automobil marke/tip Hyundai i30, godina proizvodnje 2012. Pod općim podacima o dužnosniku dužnosnik je naveo kako je oženjen, kao i tražene podatke za suprugu.

Povjerenstvo je zatražilo očitovanje od Ministarstva unutarnjih poslova u vezi vlasništva i svim promjenama vlasništva osobnih vozila koje je dužnosnik obvezan prijaviti Povjerenstvu. Ministarstvo unutarnjih poslova, Policijska uprava Zagrebačka, Sektor upravnih i inspekcijskih poslova, je 21. siječnja 2019.g. dostavilo očitovanje, Broj: 511-19-22/4-73-22/2019 od 14. siječnja 2019.g., u kojem se navodi kako je, prema službenoj evidenciji registracije cestovnih vozila MUP-a, dužnosnik Josip Aladrović bio evidentirani vlasnik mopeda Tomos A 35 Sprint od 1999.g. do 2000.g. U očitovanju se također navodi kako dužnosnik Josip Aladrović nije, niti je bio evidentiran kao vlasnik osobnog vozila.

Nadalje, prema dostavljenom Uvjerenju Ministarstva unutarnjih poslova, Policijska uprava Zagrebačka, Sektor upravnih i inspekcijskih poslova, Broj: 511-19-22/4-73-166/2019 od 14. veljače 2019.g., razvidno je kako je prema službenoj evidenciji registracije cestovnih vozila dužnosnikova supruga …………………….. vlasnica vozila: M1, marke SMART FORTWO 0,9, god. proizvodnje 2015.g., reg. oznake ZG6574GP.

Slijedom navedenog, iz pribavljene dokumentacije utvrđeno je kako je dužnosnikova supruga, ………………, vlasnica vozila SMART FORTWO 0,9, koje vozilo dužnosnik nije prijavio u podnesenom Izvješću o imovinskom stanju, kao i da nije vlasnica vozila Hyundai i30, koje je dužnosnik u Izvješću od 11. svibnja 2017.g. prijavio te da postoji nesklad u podacima koje dužnosnik navodi u podnesenom Izvješću i podacima pribavljenim od nadležnih tijela.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Sukladno članku 26. ZSSI-a, Povjerenstvo je Zaključkom broj: 711-I-568-P-1/19-06-11 od 14. ožujka 2019.g. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 26. ožujka 2019.g. dostavio pisano očitovanje, zaprimljeno pod brojem: 711-U-1373-P-1/19-07-2, u kojem je u bitnom naveo da je povodom stupanja na dužnost ravnatelja HZMO-a Povjerenstvu dana 11. svibnja 2017.g. podnio Izvješće o imovinskom stanju u kojem je naveo kako njegova supruga u vlasništvu ima osobni automobil Hyundai i30, što je u vrijeme podnošenja izvješća odgovaralo pravom stanju stvari. Navedeni automobil prodan je u veljači 2018.g., a u istom mjesecu kupljen je automobil SMART FORTWO, god. proizvodnje 2015. Dužnosnik u prilogu očitovanja dostavlja Porezno rješenje Ministarstva financija, Područni carinski ured Zagreb, CU Zagreb II, KLASA: UP/I-410-19/18-19/11672 od 1. ožujka 2018.g. te Ugovor o kupoprodaji vozila od 16. veljače 2018.g.

Uvidom u gore navedeno Porezno rješenje utvrđeno je kako je u obrazloženju istog navedeno da je dužnosnikova supruga (utvrđeno usporedbom OIB-a iz podnesenog Izvješća) podnijela 27. veljače 2018.g. poreznu prijavu za obračun i plaćanje posebnog poreza po Zakonu o posebnom porezu na motorna vozila. U obrazloženju se poziva na dokument koji je dostavljen uz očitovanje a iz kojeg proizlazi kako je dužnosnikova supruga stekla motorno vozilo od trgovačkog društva u Ulmu, Njemačka, za iznos od 6000,00 EUR.

Podnesenim očitovanjem na Zaključak Povjerenstva dužnosnik nije dostavio odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika te je iz navedenog razloga donesena odluka o pokretanju predmetnog postupka.

U očitovanju na odluku o pokretanju postupka dužnosnik je potvrdio činjenična utvrđenja iz predmetnog postupka. U postupku je utvrđeno kako je dužnosnikova supruga u trenutku stupanja na dužnost ravnatelja Hrvatskog zavoda za mirovinsko osiguranje bila vlasnica vozila Hyundai i30 kojeg je dužnosnik uredno prijavio u podnesenom Izvješću povodom stupanja na dužnost. Tijekom 2018.g. (u veljači) dužnosnikova supruga je otuđila navedeni automobil te je kupila drugi, marke SMART FORTWO. Dužnosnik je sukladno obvezi iz članka 8. stavka 2. ZSSI-a ovu promjenu bio dužan prijaviti Povjerenstvu istekom godine u kojoj je ista nastala, odnosno istekom 2018.g. Obveza prijavljivanja imovine koja je u vlasništvu bračnog druga proizlazi iz članka 8. stavka 1. ZSSI-a. Bitna promjena na imovini koju čine pokretnine koje se upisuju u javni registar, a među kojima su i osobna vozila dužnosnika, bračnog ili izvanbračnog druga i malodobne djece, predstavlja svaka promjena na tom dijelu imovine. Slijedom navedenog, predmetna promjena vlasništva vozila dužnosnikove supruge predstavlja bitnu promjenu na imovini koju je dužnosnik Josip Aladrović bio dužan prijaviti istekom 2018.g. Podnesenim očitovanjem dužnosnik nije dostavio odgovarajuće dokaze potrebne za usklađivanje prijavljene imovine s imovinom utvrđenom u postupku provjere s pribavljenim podacima o imovini dužnosnika, odnosno Povjerenstvo je utvrdilo propust dužnosnika u navođenju podataka u izvješću o imovinskom stanju povodom bitne promjene u imovini, u dijelu koji se odnosi na podatke o pokretninama koje se upisuju u javni registar te je slijedom navedenog donesena odluka kako je navedeno u točki I. izreke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za navedenu povredu ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika ocijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje najniže sankcije unutar Zakonom propisanog raspona Povjerenstvo je ocijenilo činjenicu da je dužnosnik naknadno, iako protekom zakonskog roka, prijavio promjenu na ovom dijelu imovine.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kn, koja će se izvršiti u 2 jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

Slijedom navedenog, odlučeno je kao što je to navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Josip Aladrović, elektroničkom dostavom
2. Objava na internetskoj stranici Povjerenstva
3. Pismohrana